Möödunud aastal oli raamatukogudes kõige rohkem menu Erik Tohvri kirjutatud teostel. Tema kirjutatud raamatuid laenutati 32 166 korral ning talle maksti selle eest autorihüvitist 51 648 krooni.
Erik Tohvrile järgnesid Andrus Kivirähk 20305 laenutuskorra ja 39 164 krooniga, Ira Lember 17 248 laenutuskorra ja 31 336 krooniga, Aino Pervik 21 924 laenutuskorra ja 29 955 krooniga, Leelo Tungal 19 916 laenutuskorra ja 29 757 krooniga, Eno Raud 14 792 laenutuskorra ja 24 388 krooniga, Jaan Kross 12 373 laenutuskorra ja 24 217 krooniga, Kati Murutar 9 639 laenutuskorra ja 20 387 krooniga ning Elme Väljaste 8 290 laenutuskorra ja 18 803 krooniga.
Möödunud aasta lõpul menukmemuaaridega välja tulnud Mihkel Rauda jõuti laenutada 938 korda.
Kuigi kirjandusõpikutes vähe kajastatud, on Erik Tohvri oma raamatutega leidnud tee rahva südametesse.
Olev Remsu on põhjendanud ajakirjas Looming Tohvri edu järgmiselt: “Keegi ei aima ju, kuidas elavad lihtsad inimesed, ambitsioonitud, skandaalitud inimesed, kes ei ole ei nekro- ega koprofiilid, kannibalid ega maailmaparandajad, isegi mitte prostituudid, teletähed ega pankurid, nad armastavad teist inimest ning mitte kitse, neist ei kirjuta ei SL Õhtuleht ega Kaur Kender. Ainult Tohvri kirjutab, temalt saame teada, mida sisimas tunnevad inimesed, kes ei püri seltskonnalehtede klantspiltidele”.
Sihtasutus Autorihüvitusfond maksis juuni lõpus autoritele ja autoriõiguste omajatele teoste laenutamise ja reprograafilise reprodutseerimise eest 2008. aastal uue korra järgi, mis näeb teksti autoritele ette suuremad tasud kui tõlkijatele.
Raamatute laenutuste eest jaotati autoritele ja autoriõiguste omanikele 2 057 343 krooni.